<https://www.remaja.my/girlpower-kenali-puteri-sultan-sultan-di-malaysia/#Article>
<http://schema.org/articleBody>
"Malaysia merupakan sebuah negara yang unik yang mana negara ini memiliki Sembilan kerajaan negeri yang dipayungi oleh kuasa seorang Sultan. Setiap lima tahun, Sembilan Sultan ini akan bergilir-gilir menjadi Yang di-Pertuan Agong Malaysia.    Mungkin ada dari kita mengenali putera-putera Sultan di Malaysia yang telah dinamakan sebagai putera mahkota, kecuali negeri Perak yang mana negeri tersebut memiliki sistem penggiliran takhta yang unik. Anak lelaki sulung kepada Sultan Perak tidak semestinya bakal mewarisi takhta disebabkan sistem penggiliran di antara keluarga-keluarga Diraja negeri Perak.    Dalam artikel ini penulis ingin berkongsi wajah puteri kepada beberapa sultan di Malaysia.    Yang Amat Mulia Tengku Puteri Raja Tengku Puteri Iman Afzan Al-Sultan Abdullah (PAHANG)        Kini, Al-Sultan Abdullah Ri'ayatuddin Al-Mustafa Billah Shah ibni Almarhum Sultan Haji Ahmad Shah Al-Musta'in Billah merupakan Yang Dipertuan Agong Malaysia yang ke-16. Tengku Puteri Iman Afzan merupakan puteri sulung Baginda sultan.     Bersama adinda Puteri-Puteri Pahang yang lain ketika majlis perkahwinan    Berusia 29 tahun, baginda telah berkahwin pada 4 Ogos 2018 dengan pasangannya, dari kerabat Pahang, Tengku Abu Bakar Ahmad Tengku Arif Bendahara Tengku Abdullah dan dikurniakan seorang cahaya mata lelaki. Aktif dalam aktiviti sukarelawan, baginda merupakan seorang pejuang dalam isu kesihatan mental dan baginda merupakan penaung antarabangsa bagi Hari Kesihatan Mental Sedunia 2020.    Yang Amat Mulia Tengku Puteri Utama Raja Tengku Nadhirah Zahrah binti Al-Wathiqu Billah Sultan Mizan Zainal Abidin (TERENGGANU)     YAM Tengku Nadhirah Zaharah(berusana biru) bersama adinda bongsu, YAM Tengku Fatimatuz Zahra    Baginda merupakan cahayamata sulung kepada pasangan Sultan Mizan Zainal Abidin bersama Sultanah Nurzahirah. Berusia 25 tahun, Tengku Nadhirah Zaharah diputerakan pada 18 Disember 1996 dan baginda memiliki tiga orang adinda iaitu Tengku Muhammad Ismail, Tengku Muhammad Mu’az dan Tengku Fatimatiz Zahra. Anggun seperti bondanya, Tengku Nadhirah kerap bersama bondanya menyantuni rakyat jelata dalam sebarang acara yang diadakan.    Yang Amat Mulia Tunku Tun Aminah Maimunah Iskandariah binti Sultan Ibrahim Ismail (JOHOR)        Merupakan anakanda kedua dan puteri tunggal bagi pasangan Duli Yang Maha Mulia Sultan Ibrahim Ismail Ibni Sultan Mahmud Iskandar dan Duli Yang Maha Mulia Raja Zarith Sofiah. Baginda mempunyai enam orang adik-beradik. Diputerikan pada 8 April 1986, Tunku Aminah sudah berkahwin dengan Dato’ Muhammad Dennis Abdullah dan dikurniakan seorang cahaya mata perempuan, Layla Sofiah.      YAM Tunku Tun Aminah bersama suami, Dato Muhammad Dennis Abdullah    Baginda merupakan seorang yang menggemari dunia fesyen, pada tahun 2016 baginda telah berkolaboratif bersama pereka fesyen terkenal, Dato’ Jovian Mandagie dalam menghasilkan koleksi istimewa Tunku Tun Aminah x Jovian Mandagie. Koleksi tersebut menampilkan rekaan baju kurung dan baju kebaya.    Yang Teramat Mulia Raja Nazira Safya Binti Sultan Nazrin Muizzuddin Shah (PERAK)      .        Berusia 9 tahun, Raja Nazira Safya merupakan puteri tunggal pasangan Paduka Seri Sultan Nazrin Muizzuddin Shah dan Tuanku Zara Salim. Diputerikan pada 2 Ogos 2011, baginda mempunyai seorang kekanda lelaki iaitu Raja Azlan Muzzaffar Shah yang merupakan Raja Kechil Besar Perak. Ketika ini baginda masih lagi berada di alam persekolahan sekolah rendah. Wajahnya yang comel saling tidak tumpah mewarisi kecantikan bonda baginda.    Yang Amat Mulia Tengku Zatashah binti Sultan Sharafuddin Idris Shah (SELANGOR)        Sosok wanita anggun berusia 48 tahun ini bukanlah asing bagi rakyat Malaysia khususnya, baginda sangat aktif dalam bidang kemanusiaan dan alam sekitar. Baginda banyak mengilhamkan kerja-kerja yang mendidik masyarakat untuk sentiasa memberi manfaat kepada orang sekeliling dan juga alam sekitar. Sebagai contoh, baginda memulakan kempen #zerofoodwastege pada tahun 2016 dengan menggesa hotel dan juga restoran untuk tidak membuang makanan lebihan sebaliknya mendermakannya kepada badan kebajikan seperti Kechara Soup Kitchen untuk diagihkan kepada mereka yang memerlukan.     Merupakan anakanda kedua kepada DYMM Sultan Sharafuddin Idris Shah Al-Haj Ibni Almarhum Sultan Salahuddin Abdul Aziz Shah Al-Haj, baginda memiliki seorang kekanda yang bernama YAM Tengku Zerafina dan juga adinda, DYTM Tengku Amir Shah yang merupakan Raja Muda Selangor.    ***P/S- Sebagai rakyat Malaysia kita harus berbangga dengan Keluarga DiRaja Malaysia yang bukan sahaja menjadi penaung rakyat bahkan aktif dalam isu rakyat.     Artikel berkaitan: Kenali Raja Permaisuri Agong Malaysia Yang Penyayang &amp; Mesra Rakyat"
<https://www.remaja.my/girlpower-kenali-puteri-sultan-sultan-di-malaysia/>